বিমান পরিষেবায় চরম বিশৃঙ্খলা, নতুন কী কী নির্দেশ দিল DGCA?

ওয়েব ডেস্ক: দেশজুড়ে ইন্ডিগোর বিমান পরিষেবায় (Indigo Air Services) চরম বিশৃঙ্খলা সৃষ্টি হয়েছে। বাতিল হচ্ছে শয়ে শয়ে ফ্লাইট (Flights Cancelled)। বিমানবন্দরে ঘণ্টার পর ঘণ্টা অনিশ্চয়তার মধ্যে অপেক্ষা করতে হচ্ছে যাত্রীদের। এই বিপর্যয়ের মধ্যেই পরিস্থিতি সামাল দিতে একাধিক নিয়ম শিথিল করল কেন্দ্রীয় উড়ান নিয়ন্ত্রক সংস্থা ডিজিসিএ (DGCA)। ঠিক কী কী নতুন নির্দেশ দেওয়া হয়েছে সংস্থার তরফে? চলুন সেটা এবার বিস্তারে জেনে নেওয়া যাক।

আগের নিয়ম অনুযায়ী, পাইলটরা সপ্তাহে অবশ্যই ৪৮ ঘণ্টা বিশ্রাম পাবেন এবং আগাম নেওয়া ছুটি এই ৪৮ ঘণ্টার মধ্যে গণ্য হবে না। নতুন পরিস্থিতিতে এই নিয়ম বদলানো হয়েছে। এখন থেকে পাইলটদের নেওয়া ছুটিও ওই ৪৮ ঘণ্টার বিশ্রামের মধ্যে অন্তর্ভুক্ত করা যাবে। পাশাপাশি পাইলটদের রাতের কাজ বা নাইট অপারেশন সংক্রান্ত বিধিও শিথিল করা হচ্ছে। এই মর্মে সংস্থাকে সহযোগিতা করার জন্য পাইলটদের কাছেও আবেদন জানিয়েছে ডিজিসিএ।

আরও পড়ুন: চাপের মুখে নির্দেশিকা প্রত্যাহার DGCA-র

২০২৪ সালের জানুয়ারিতে প্রকাশিত ‘ফ্লাইট ডিউটি টাইম লিমিটেশনস’ বিধি জুনে কার্যকর হওয়ার কথা থাকলেও ইন্ডিগো-সহ একাধিক বিমান সংস্থার আপত্তিতে তা পিছিয়ে যায়। শেষ পর্যন্ত চলতি বছরের নভেম্বর থেকে দ্বিতীয় পর্যায়ের বিধি কার্যকর শুরু হলে দেখা দেয় বড়সড় কর্মীসংকট। কারণ, নতুন নিয়ম অনুযায়ী অতিরিক্ত সময় কাউকে অন-ডিউটি রাখা যাবে না। এদিকে পাইলট ও কেবিন ক্রুর সংখ্যা চাহিদা পূরণে যথেষ্ট ছিল না। ফলে স্বাভাবিক পরিষেবা কিছুক্ষণের মধ্যেই বিপর্যস্ত হয়।

বিভ্রাট মোকাবিলায় ইতিমধ্যে নড়েচড়ে বসেছে অসামরিক বিমান পরিবহণ সংস্থা। দেশের বিমানমন্ত্রী রামমোহন নায়ডু জরুরি ভিত্তিতে সংস্থার আধিকারিক এবং ইন্ডিগো কর্তৃপক্ষের সঙ্গে পরিষেবা স্বাভাবিক করার বিষয়ে আলোচনা করেছেন। ইন্ডিগোর দাবি, ১০ ফেব্রুয়ারি পর্যন্ত সময় পেলে পরিষেবা পুরোপুরি স্বাভাবিক করা সম্ভব। তবে ডিজিসিএ-র শিথিলতা এত দিন কার্যকর থাকবে কী না, তা এখনও স্পষ্ট নয়।